Fire til fem minutters kraftige og vedvarende tryk på halsen var ifølge retsmedicinerne årsagen til, at en 45-årig mand døde i en lejlighed på Ørstedsvej i Aalborg i april sidste år. Det kom frem, da en retsmediciner mandag vidnede i sagen, hvor en 36-årig mand og en 23-årig kvinde er tiltalt for at have dræbt den 45-årige. - Der er tydelige tegn på halsen på, at der har været tryk på halsen, og der er brugt et bælte eller en snor. Det er et kraftigt og længerevarende tryk eller greb mod halsen, der er tale om. Der er brud på strubeskelettet, fortalte retsmedicineren i vidneskranken ved Retten i Aalborg. - Døden kan være indtruffet efter fire til fem minutter med vedvarende kraftigt tryk på halsen, fastslår retsmedicineren, som sammen med sine kolleger undersøgte den dræbte 3. maj sidste år. Der var desuden blødninger i øjnene på offeret. Det ser man typisk ved kvælning, og derfor konkluderer retsmedicinerne, at dødsårsagen er kvælning. Usikkerhed om indsprøjtninger Drabet fandt sted 30. april 2021 efter at det tiltalte par i flere timer havde mishandlet den 45-årige mand. - Der er op til 40 læsioner fra enten stik eller snit over hele kroppen. Læsionerne kan have karakter af mishandling, vurderer retsmedicinerne, som sår tvivl om den 36-årige tiltaltes tidligere forklaring om, at han havde været i slagsmål med den dræbte. - Hvis der havde været tegn på kamp, havde læsionerne været mere forskellige, lyder retsmedicinernes vurdering. Det er tidligere kommet frem i retten, at de tiltalte flere gange sprøjtede wc-rens og brintoverilte ind i drabsofferet. Der er dog usikkerhed om antallet af indsprøjtninger. Der er ifølge retsmedicinernes rapport tre tegn på, at der er indført en kanyle i den 45-årige. De tiltalte har fortalt om op til syv indsprøjtninger, men det antal kan ikke bevises, og retsmedicineren kan ikke afvise, at der er stukket samme sted flere gange. Vil have begge dømt for manddrab De tiltalte var kærester, da drabet fandt sted, men har forklaret i retten, at de ikke danner par længere. Anklageren fortalte ved mandagens retsmøde, at hun mener, at begge tiltalte bør dømmes for manddrab. Den 23-årige har forklaret, at den 36-årige strammede et sort læderbælte om halsen på offeret. Den 36-årige siger, at den 23-årige kvalte offeret med et stofbælte. Offeret blev fundet død i den 23-åriges lejlighed. Begge var tiltalte var til stede i lejligheden, da offeret døde. Det har de to selv sagt i retten. Anklageren vil derfor have dem dømt i forening. Ud over manddrab er begge de tiltalte tiltalt for røveri af 10.000 kroner fra offeret. Pengene er overført lige omkring gerningstidspunktet via MobilePay. Der ventes at falde dom i sagen onsdag, mens der torsdag er strafudmåling, hvis de tiltalte kendes skyldige.

Referat:
Den 45-årige mand, som sidste år blev fundet død i en lejlighed i Aalborg, blev kvalt, fastslår retsmedicinerne. En kvinde og en mand er tiltalt for drab.